Lugesin just "Postimehe" on-line versioonist uudist "Valitsus jätkab pensionisammaste kõigutamist". Kuigi juttu on valitsusest, pole ühelegi valitsusega seotud poliitikule või ametnikule viidatud, uudis ise aga ajab lugejal - eriti loomulikult kolmanda sambaga  liitunutele - kananaha ihule. Paanika pole aga küll see, mida Eestil praegusel niigi raskel hetkel vaja läheb. Nii pean oma kohuseks üheselt ja selgelt deklareerida: III samba kõigutamine jääb nüüd küll ära - kui keegi peaks seda tõesti teha tahtma. Juba II samba sissemaksete peatamine on väga valus ning arvukalt riske sisaldav otsus, kui nüüd asuda ka kolmanda samba kallale, ei jääks Eesti riigi usaldusväärsusest suuremat järele. Seda on riigil praegusel keerulisel ajal igal juhul vaja. Nii võin IRL esimehena  kinnitada, et III samba kallale valitsus ei lähe. Mul on seda lihtsam teha, et seda küsimust pole koalitsioonis ka arutatud. Kui mõni ametnik või poliitik neid mõtteid oma peas hellitanud ka on, siis valitsus pole midagi sellist otsustanud. Sedalaadi mullid tekitavad paraku parajat segadust ning suurendavad hirme, mida meil on selletagi palju. Olen veendunud, et samal seisukohal on ka meie koalitsioonipartnerid.